ขับเคลื่อนประกันรายได้ปี 64-65 ช่วยชาวสวนปาล์มต่อเนื่อง เน้นน้ำมันปาล์มคุณภาพ ส่งเสริมการแข่งขัน ผลักดันส่งออก
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการนโยบายปาล์มน้ำมันแห่งชาติ ผ่านระบบ VDO Conference รับทราบผลการดำเนินงานตามแนวทางการขับเคลื่อนกลไกบริหารจัดการ เพื่อแก้ไขปัญหาปาล์มน้ำมันและน้ำมันปาล์ม ระดับจังหวัดที่ประชุมพิจารณาเห็นชอบโครงการประกันรายได้เกษตรกรชาวสวนปาล์มน้ำมัน ปี 64-65 เพื่อบรรเทาความเดือดร้อนของเกษตรกรฯ จากปัญหาผลผลิตล้นตลาดและราคาตกต่ำ โดยกำหนดราคาเป้าหมายเช่นเดียวกับปีที่ผ่านมา (น้ำมัน 18% กิโลกรัมละ 4 บาท) ณ หน้าโรงงานสกัดน้ำมันปาล์ม ระยะดำเนินการ ก.ย.64-ส.ค.65 \เห็นชอบให้ขยายเวลาโครงการผลักดันการส่งออกน้ำมันปาล์ม เพื่อลดผลผลิตส่วนเกินปี 64 และดำเนินโครงการผลักดันการส่งออกน้ำมันปาล์มปี 65 ต่อเนื่อง เพื่อใช้เป็นกลไกการบริหารจัดการสมดุลอุปทานในประเทศ ซึ่งจะส่งผลให้ราคาผลปาล์มน้ำมันและน้ำมันปาล์มปรับเพิ่มสูงขึ้น และมีขีดความสามารถในการแข่งขันด้านการส่งออก ประชุมยังได้เห็นชอบให้ขับเคลื่อน การเพิ่มมูลค่าปาล์มน้ำมันและน้ำมันปาล์มอีก 2 เป้าหมาย ได้แก่ น้ำมันเชื้อเพลิงชีวภาพ กรีนดีเซล (Bio Hydrogenated Diesel :BHD) และน้ำมันเชื้อเพลิงอากาศยานชีวภาพ ไบโอเจ็ต (Biojet fuels) เพื่อรองรับการแก้ปัญหา อุตสาหกรรมปาล์ม ทั้งระบบต่อไปพลเอก ประวิตร ให้กระทรวงต่างๆ และหน่วยงานที่เกี่ยวข้อง ปฏิบัติตามมติที่ประชุมโดยเคร่งครัด พร้อมกำชับให้เร่งนำเข้า ครม. เพื่อให้นำไปสู่การปฏิบัติโดยเร็วและเน้นย้ำ สตช. และหน่วยงานด้านความมั่นคง เพ่งเล็งการลักลอบการนำเข้าน้ำมันปาล์มและผลิตภัณฑ์ในพื้นที่เสี่ยงตามแนวชายแดน เพื่อให้การแก้ปัญหาราคาปาล์มน้ำมันและน้ำมันปาล์ม บรรลุวัตถุประสงค์ สามารถช่วยเหลือเกษตรกรชาวสวนปาล์มได้อย่างยั่งยืน